TPC แจงกรณีกรดเกลือรั่วไหลโรงงานที่ระยอง
TPC แจงกรณีกรดเกลือรั่วไหลโรงงานที่ระยอง
22 พ.ค. 2558

บริษัทไทยพลาสติกและเคมีภัณฑ์ จำกัด (มหาชน) หรือ TPC ระบุว่า จากกรณีที่เมื่อวันที่ 20 พฤษภาคม2558 เวลา 10.55 น. เกิดเหตุกรดเกลือรั่วไหลออกจากท่อขนาด 1 นิ้วที่โรงงานของ TPC ในนิคมอุตสาหกรรมมาบตาพุด จังหวัดระยอง
TPC ได้ระงับเหตุตามแผนฉุกเฉินระดับ 1 ด้วยการปิดกั้นวาล์วหัวท้ายจุดรั่วไหลได้ทันทีและฉีดสเปรย์น้ำเพื่อดูดซับไอของกรดเกลือเพื่อป้องกันมิให้ฟุ้งกระจายออกสู่บรรยากาศใช้เวลาระงับและควบคุมเหตุได้ภายใน 15 นาที จากการตรวจสอบเบื้องต้นพบว่ามีกรดเกลือรั่วไหลเป็นจำนวน 23 ลิตร ซึ่งได้ถูกกักเก็บและดูดกลับเพื่อนำไปบำบัดต่อไปแล้ว โดยไม่มีการรั่วไหลออกสู่ภายนอก
ทั้งนี้ ไม่มีผู้ได้รับบาดเจ็บจากเหตุการณ์ดังกล่าวข้างต้น และผลการตรวจวัดคุณภาพอากาศไม่เกินค่ามาตรฐานที่กำหนด